LV Eiropas Savienības Oficiālais Vēstnesis C 19/21

Maznozīmīga grozījuma apstiprināšanas pieteikuma publikācija saskaņā ar Eiropas Parlamenta un Padomes Regulas (ES) Nr. 1151/2012 par lauksaimniecības produktu un pārtikas produktu kvalitātes shēmām 53. panta 2. punkta otro daļu

(2018/C 19/10)

Eiropas Komisija ir apstiprinājusi šo maznozīmīgo grozījumu saskaņā ar Komisijas Deleģētās regulas (ES) Nr. 664/2014 (1) 6. panta 2. punkta trešo daļu.

MAZNOZĪMĪGA GROZĪJUMA APSTIPRINĀŠANAS PIETEIKUMS

Maznozīmīga grozījuma apstiprināšanas pieteikums saskaņā ar Eiropas Parlamenta un Padomes Regulas (ES) Nr. 1151/2012 (2) 53. panta 2. punkta otro daļu

“MAGIUN DE PRUNE TOPOLOVENI”

ES Nr.: PGI-RO-02194-30.9.2016

ACVN ( ) AĢIN ( X ) GTĪ ( )

1. Pieteikuma iesniedzēja grupa un tās likumīgās intereses

SC Sonimpex Topoloveni SRL Aleea Barajul Cucuteni, nr. 4 Bloc M5A, scara 1, apartament 10 Bucureşti, sector 3 ROMÂNIA Tālr./fakss: +40 213402666, +40 213046066; E-pasts: sonimpex.magiun@gmail.com.

Darījumdarbības vieta: Topoloveni, strada Maximilian Popovici, nr. 56, judeţ Argeş, ROMÂNIA.

SC Sonimpex Topoloveni SRL ir vienīgais ievārījuma “Magiun de prune Topoloveni” ražotājs, tāpēc tam ir likumīgas intereses iesniegt šo pieteikumu.

2. Dalībvalsts vai trešā valsts

Rumānija

3. Produkta specifikācijas punkts, uz kuru attiecas grozījums vai grozījumi

— ☒ Produkta apraksts — ☐ Izcelsmes apliecinājums — ☒ Ražošanas metode — ☐ Saikne — ☐ Marķējums — ☒ Cits: to iestāžu nosaukums un adrese, kuras pārbauda specifikācijas noteikumu ievērošanu, un to konkrētie uzdevumi.

4. Grozījuma vai grozījumu veids

— ☐ Ar reģistrētu ACVN vai AĢIN apzīmēta produkta specifikācijas grozījums, kurš uzskatāms par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu un kura dēļ publicētais vienotais dokuments nav jāgroza. — ☒ Ar reģistrētu ACVN vai AĢIN apzīmēta produkta specifikācijas grozījums, kurš uzskatāms par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu un kura dēļ publicētais vienotais dokuments ir jāgroza. — ☐ Ar reģistrētu ACVN vai AĢIN apzīmēta produkta specifikācijas grozījums, kurš uzskatāms par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts. — ☐ Ar reģistrētu GTĪ apzīmēta produkta specifikācijas grozījums, kurš uzskatāms par maznozīmīgu saskaņā ar Regulas (ES) Nr. 1151/2012 53. panta 2. punkta ceturto daļu.

5. Grozījums vai grozījumi

Produkta apraksts

Produktā “Magiun de prune Topoloveni” (AĢIN) nav nekādu izmaiņu, un tā īpašības saglabātas pilnībā.

Specifikācijas 3. nodaļas “Pārtikas produkta apraksts” 3.3. iedaļā “Glabāšanas laiks” 24 mēneši aizstāti ar 36 mēnešiem attiecībā uz burkās iepildītu produktu.

Pamatojums

Ražošanas uzņēmuma speciālistu grupas veiktajā analīzē, pārbaudot, vai laika gaitā produktā notiek pārmaiņas, tika konstatēts, ka produkta “Magiun de prune Topoloveni” (AĢIN) organoleptiskās un fizikāli ķīmiskās īpašības nepasliktinās, un tas apstiprinājās arī specializētos laboratorijas testos (testa ziņojumi Nr. 2908/4.7.2016. un Nr. 3066/14.7.2016., “Magiun de prune Topoloveni” (aizsargāta ģeogrāfiskās izcelsmes norāde) sensorās analīzes rezultāti un interpretācija Nr. 945/14.7.2016., ko izdevusi Bukarestes pārtikas bioresursu institūta (IBA) laboratorija.)

Ražošanas metode

Ražošanas metode nav mainījusies. Tomēr sākotnējā specifikācijā un vienotajā dokumentā ir jāveic daži noteiktu terminu un vērtību labojumi vai atjauninājumi.

1. Kļūda, kas ieviesusies dokumenta sagatavošanas laikā: vērtības “50–52 grādi pēc Briksa skalas” vietā jābūt “55 grādi pēc Briksa skalas”.

Sākotnējā specifikācijā (6. nodaļas “Pārtikas produkta ražošanas metodes apraksts” sadaļā “Iebiezināšana:”) tās sagatavošanas laikā ieviesās kļūda: vērtības “50–52 grādi pēc Briksa skalas” vietā jābūt “55 grādi pēc Briksa skalas”. Šī kļūda ieviesās arī sākotnējā vienotajā dokumentā (3.5. iedaļas “Konkrēti ražošanas posmi, kas jāveic noteiktajā ģeogrāfiskajā apgabalā” rindkopā, kas sākas ar “Iebiezināšana:”).

Pamatojums

Pieteikuma iesniedzēja grupa uzskata, ka ir jālabo pārrakstīšanās kļūdas, jo specifikācijas 3. nodaļas “Pārtikas produkta apraksts” 3.2. iedaļā “Fizikālās un ķīmiskās īpašības” pie parametra “Sausā masa” ir minēta pareizā vērtība “55 grādi pēc Briksa skalas”. Kā minēts iepriekš, specifikācijas un vienotā dokumenta sagatavošanas laikā ieviesās kļūda.

2. Terminu “no koksnes izgatavoti enkurveida maisītāji” aizstāj ar “enkurveida maisītāji”.

Pamatojums

Lai rūpīgi kontrolētu produkta kvalitāti, ražošanas uzņēmums veica ieguldījumus aprīkojuma uzlabošanā, kas ietvēra arī jaunu divkāršo sieniņu katlu iegādi, lai iebiezinātu plūmju izspaidas. Jaunajos katlos saturu maisa, izmantojot no nerūsējošā tērauda izgatavotu enkurveida maisītāju. Maisītāju izgatavošanas materiāla maiņa neietekmē gatavā produkta organoleptiskās īpašības. Specifikācijā (6. nodaļas “Pārtikas produkta ražošanas metodes apraksts” sadaļas “Iebiezināšana” otrajā rindkopā) un vienotajā dokumentā (3.5. iedaļā “Konkrēti ražošanas posmi, kas jāveic noteiktajā ģeogrāfiskajā apgabalā” un 5. nodaļas “Saikne ar ģeogrāfisko apgabalu” 5.2. iedaļā un 5.3. iedaļas sestajā rindkopā) no frāzes “no koksnes izgatavoti enkurveida maisītāji” svītro vārdus “no koksnes izgatavoti”.

Grozījums atbilst Eiropas Parlamenta un Padomes Regulas (EK) Nr. 852/2004 (3) prasībām (5. nodaļas “Prasības aprīkojumam” 1. panta b) punkts).

3. Specifikācijā un vienotajā dokumentā svītro frāzi “kuros ķīmiskais mēslojums ir lietots tikai nedaudz”.

Pamatojums

Ierosinām svītrot frāzi “kuros ķīmiskais mēslojums ir lietots tikai nedaudz” vienotā dokumenta 3.3. iedaļā un specifikācijā (4. lpp. – “Pārtikas produkta apraksts”), jo tam nav būtiskas ietekmes uz gatavo produktu un tas būtiski nemaina produkta fizikāli ķīmiskās īpašības.

Vārdu “kuros ķīmiskais mēslojums ir lietots tikai nedaudz” svītrošana mums šķiet pamatota, jo vēlējāmies ražot produktu “Magiun de prune Topoloveni” (AĢIN) bioloģiski, taču, tā kā šāds produkts Rumānijas tirgū nebija pieprasīts, nolēmām no šā plāna atteikties.

Cits

1. To iestāžu nosaukums un adrese, kuras pārbauda specifikācijas noteikumu ievērošanu.

Pamatojums

Pieteikuma iesniedzēja grupa lūdz specifikācijas 9. nodaļā “To iestāžu un struktūrvienību nosaukums un adrese, kuras pārbauda specifikācijas noteikumu ievērošanu, un to konkrētie uzdevumi” sertificēšanas struktūrvienības nosaukumā un identifikācijas datos “LAREX CERT” aizstāt ar “CERTIND SA”. Šis grozījums izdarāms arī vienotā dokumenta 3.7. iedaļas “Īpaši noteikumi marķēšanai” pēdējā rindkopā.

Pārbaudes un sertificēšanas struktūrvienība “CERTIND SA” ir akreditēta, pamatojoties uz Regulas (ES) Nr. 1151/2012 prasībām, saskaņā ar standartu SR EN ISO/CEI 17065:2013, kas attiecas uz ACVN/AĢIN sertifikācijas shēmām.

6. Produkta atjaunināta specifikācija (tikai ACVN un AĢIN)

Saite uz specifikāciju, kas tiks publicēta tīmekļa vietnē www.madr.ro, 1. izdevums, 1. pārskatītā redakcija (2015. gada decembris)

http://www.madr.ro/industrie-alimentara/sisteme-de-calitate-europene-si-indicatii-geografice/produse-agricole-si-alimentare/caiete-de-sarcini-2016.html

VIENOTS DOKUMENTS

“MAGIUN DE PRUNE TOPOLOVENI”

ES Nr.: PGI-RO-02194-30.9.2016

ACVN ( ) AĢIN ( X )

1. Nosaukums vai nosaukumi

“Magiun de prune Topoloveni”

2. Dalībvalsts vai trešā valsts

Rumānija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

“Magiun de prune Topoloveni” ir augstākā labuma ievārījums ar viendabīgu konsistenci bez kunkuļiem un miziņu atliekām, ievārījuma masas virsma pēc atdzesēšanas ir spīdīga, ko nodrošina vietējā ražošanas metode. To ražo no rūpīgi atlasītām, pilnībā nobriedušām kvalitatīvām plūmēm. Gatavais produkts satur arī plūmju miziņas, kas palielina tā uzturvērtību, jo ir pierādīts, ka tieši miziņās ir visvairāk bioloģiski aktīvo vielu un augu ķīmisko vielu (antioksidanti, vitamīni, šķīstošās un nešķīstošās pārtikas šķiedrvielas).

Plūmju ievārījums ir tumši brūnā krāsā, tā izgatavošanai izmanto tikai pilnībā nogatavojušās plūmes; produkta krāsu ietekmē arī ilgā karsēšana iebiezināšanas laikā.

Plūmju ievārījumam ir saldi skābena un maiga nogatavojušos plūmju garša ar spēcīgu un patīkamu smaržu bez piedeguma, uzrūguma vai iepelējumu pazīmēm.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

“Magiun de prune Topoloveni” ražošanai izmanto pilnībā nogatavojušās plūmes, kuras iegūst no tā dēvētās “brumării” plūmes (Prunus domestica L. ssp. domestica – mājas plūme) augļiem, kas pieder pie šādām šķirnēm: ‘Stanley’, ‘Piteștean’, ‘Tuleu timpuriu’, ‘Tuleu gras’, ‘Grasă ameliorată’, ‘Grasa Românească’, ‘Bistrițeană’, ‘Vânătă Românească’, ‘Brumării’, ‘Vâlcean’, ‘Centenar’, ‘Pescăruș’, ‘Dâmbovița’, ‘Tomnatici de Caransebeș’, ‘Silvia’, ‘Boambe de Leordeni’.

Šo šķirņu augļiem ir ievārījuma pagatavošanai vajadzīgās īpašības, jo tiem ir paaugstināts ogļhidrātu (dabiskā saldinātāja) un C vitamīna saturs, ko nodrošina plūmju ilgā nogatavošanās mērenā (maigā) temperatūrā.

“Magiun de prune Topoloveni” ražošanai izmanto tikai labi nogatavojušās un rūpīgi atlasītas plūmes. Augļiem jābūt veseliem, un tiem nedrīkst būt iepuvumu, mehānisku iebojājumu pazīmju un kukaiņu, ērču vai citu kaitēkļu atstātu redzamu pēdu.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

—

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Lai iegūto produktu varētu apzīmēt ar nosaukumu “Magiun de prune Topoloveni”, uzņēmumam, kurā apstrādā plūmes, ir jāatrodas 4. punktā minētajā ģeogrāfiskajā apgabalā.

Pieņemšana: plūmes pieņem apstrādes uzņēmumā un glabā tam īpaši paredzētās vēsās un tīrās vietās, nepieļaujot neraksturīgu smaku iekļūšanu glabātuvē.

Mazgāšana: mehanizēta, izmantojot ar izsmidzinātājiem aprīkotas iekārtas skalošanai aukstā dzeramajā ūdenī. Mazgāšanu visu laiku uzrauga, lai nepieļautu smilšu vai citu svešķermeņu iekļūšanu galaproduktā.

Šķirošana: nomazgātās plūmes nogādā uz pacēlāja lentes, lai atklātu un atlasītu nepiemērotus augļus.

Termiskā apstrāde: tvaicēšana īpašās iekārtās no nerūsējoša tērauda ar 80 °C karstu tvaiku 1,5 atmosfēru spiedienā četras līdz piecas minūtes.

Izspaidīšana caur sietu notiek divos posmos: pirmajā posmā izmanto sietus, kuru acu diametrs nav lielāks par 3 mm, pēc tam otrajā posmā izmanto sietu, kura acu diametrs ir no 1,8 līdz 2 mm, lai iegūtu pēc iespējas tīrāku un viendabīgāku plūmju izspaidu masu.

Iebiezināšana: lai iegūtu “Magiun de prune Topoloveni”, plūmju izspaidas iebiezina, karsējot atvērtos katlos ar divkāršām sieniņām, līdz sausā masa ir sasniegusi vismaz 55 % koncentrāciju. Iebiezināšanu veic, lai kontrolētā temperatūrā iztvaicētu no plūmēm ūdeni. Katlus silda, izmantojot tvaiku, kas cirkulē starp katlu divkāršajām sieniņām, līdz cukura saturs produktā sasniedz 55 grādus pēc Briksa skalas, process ilgst 9–12 stundas atkarībā no sausnas satura izejvielā.

Divkāršo sieniņu katliem ir uzstādīti enkurveida maisītāji, kas pastāvīgi (nepārtraukti) nodrošina plūmju izspaidu viendabīgumu, lai masa nepiedegtu un nesakaramelizētos. Lai noteiktu galaprodukta kvalitāti, kvalificēts speciālists ar pārnēsājamu refraktometru pārbauda cukura saturu. Nav ieteicams turpināt karsēšanu pēc tam, kad cukura saturs ir sasniedzis 60 grādus pēc Briksa skalas, jo šādā gadījumā “Magiun de prune Topoloveni” var rasties piedeguma garša un smarža, savukārt karsēšanas laika saīsināšana var izraisīt galaproduktā rūgšanas procesus.

Sadalīšana un atdzesēšana: “Magiun de prune Topoloveni” masu vienmērīgi sadala pa trim 200 l mucām, kurās ieklāts PVC maiss (pārtikas plēve), izmantojot koka darbarīkus (lielas karotes) un veidojot plānas kārtas, lai produkts pēc iespējas drīzāk atdzistu līdz apkārtējās vides gaisa temperatūrai un to varētu novietot glabāšanai šim nolūkam īpaši ierīkotā vietā.

Ar pārtikas plēvi izklāto mucu piepildīšana notiek piecas līdz septiņas dienas, līdz “Magiun de prune Topoloveni” ir pilnībā atdzisis atkarībā no apkārtējā gaisa temperatūras. To, vai produkts ir atdzisis, pārbauda pēc garšas, izmantojot mazu koka lāpstiņu vai kausiņu (karoti).

Ir aizliegts pievienot konservantus vai saldinātājus neatkarīgi no izmantotās izejvielas kvalitātes.

3.6. Ar reģistrēto nosaukumu apzīmētā produkta marķēšanas īpašie noteikumi

Iepakošana un glabāšana norisinās noteiktajā ģeogrāfiskajā apgabalā, proti, Topoloveni pilsētā, lai saglabātu “Magiun de prune Topoloveni” īpašības. Ir precīzi jāievēro “Magiun de prune Topoloveni” nobriedināšanas un žāvēšanas process.

Ja neievēro iepakošanas noteikumus, tās vides gaiss un siltums, kurā novietotas ievārījuma mucas, ietekmē fizikāli ķīmisko un bioloģisko faktoru darbību, kas var mainīt ievārījuma krāsu, smaržu vai garšu.

Produkts ir obligāti jāuzrauga visa iepakošanas un atdzesēšanas posma laikā, lai nepieļautu kondensāta rašanos, t. i., pavisam neliela ūdens daudzuma klātbūtni, kas var veicināt mikroorganismu vairošanos (baktērijas, rauga un pelējuma sēnes).

“Magiun de prune Topoloveni” fasē gan liela tilpuma iepakojumos, gan arī burkās.

Iepildīšanu liela tilpuma iepakojumos veic ar pārtikas plēvi (PVC maisu) izklātās mucās. Mucas ar ievārījumu atdzesē, PVC (pārtikas plēves) maisu malas nomazgā un pēc tam aizloka, pirms mucu hermētiskas noslēgšanas ar vākiem uzliek vēl vienu PVC (pārtikas plēves) pārsegu.

Fasēšana liela tilpuma iepakojumos ir vajadzīga tāpēc, ka izejvielām izmanto tikai svaigas plūmes, kuras iepērk ļoti īsu laikposmu – ne vairāk kā 60 dienas gadā (no 15. augusta līdz vēlākais 15. oktobrim). Fasējot liela tilpuma iepakojumos, pasterizācija nav vajadzīga.

Iepildīšanai stikla burkās “Magiun de prune Topoloveni” masu automātiski sadala (uz iepakošanas līnijas) un iepilda burkās, kuras pēc tam aizver ar vāciņu un nodod pasterizācijai, ievērojot šādus noteikumus:

— 350 g burkas: 15 minūšu laikā temperatūru paaugstina līdz 100 °C, uztur šādā līmenī 25 minūtes, pēc tam pazemina līdz sākuma temperatūrai 15 minūšu laikā,

— 800 g burkas: 15 minūšu laikā temperatūru paaugstina līdz 105 °C, uztur šādā līmenī 45 minūtes, pēc tam pazemina līdz sākuma temperatūrai 15 minūšu laikā.

“Magiun de prune Topoloveni” burkas izņem no autoklāva, ievieto kastēs un glabā šim nolūkam īpaši ierīkotā vietā, proti, tīrā, vēsā (temperatūra nedrīkst pārsniegt 20 °C), labi vēdināmā vietā, nepieļaujot sasalšanu un neraksturīgu smaku iekļūšanu.

Plūmju tvaicēšanai, plūmju izspaidu iebiezināšanai un pēdējam “Magiun de prune Topoloveni” ražošanas posmam, proti, iepildīšanai liela tilpuma iepakojumos (mucās), ir vajadzīgs ilgs laiks, kas ir raksturīga “Magiun de prune Topoloveni” iezīme.

Uz katra iepakojuma ir jābūt ražotāja etiķetei ar norādi “Magiun de prune Topoloveni”. Pēc reģistrēšanas Kopienā uz iepakojumam pievienotās etiķetes jābūt arī uzrakstam “aizsargāta ģeogrāfiskās izcelsmes norāde” vai saīsinājumam IGP (AĢIN) blakus produkta nosaukumam: “Magiun de prune Topoloveni”.

Uz etiķetes labajā pusē jābūt pārbaudes un sertificēšanas struktūrvienības produkta sertifikācijas atzīmei “CERTIND SA”.

4. Ģeogrāfiskā apgabala īsa definīcija

— Topoloveni pilsēta,

— Vițichești ciems,

— Țigănești ciems,

— Boțarcani ciems,

— Gorănești ciems,

— Crințești ciems,

— Inuri ciems,

— Goleștii Badii ciems.

5. Saikne ar ģeogrāfisko apgabalu

Ģeogrāfiskā apgabala specifika:

Topoloveni augļkopības apgabalā ir labvēlīgi nosacījumi plūmju audzēšanai, pateicoties mērenam kontinentālajam klimatam, augsnes un klimatiskajiem apstākļiem, jo īpaši nogāzēs, kur gada vidējā temperatūra ir augstāka nekā citos augļkopības apvidos. Apgabalam raksturīga brūngani sarkana podzolaugsne.

Visizplatītākais augsnes tips ir brūnzeme, proti, koluviālo nogulumu un aluviālo sanesu augsnes vai erodētas brūnzemju augsnes ar mazu vai vidēju humusa saturu.

Apgabalam raksturīgi augļkopībai labvēlīgi klimatiskie apstākļi: vidējā daudzgadu temperatūra ir 9,7 °C, absolūtā maksimālā temperatūra ir 38,8 °C, bet absolūtā minimālā temperatūra ir – 24,4 °C, gada vidējais nokrišņu daudzums sasniedzis 663,3 mm.

Pirmās rudens salnas var iestāties oktobra beigās, bet pēdējās salnas var novērot līdz aprīļa vidum vai – izņēmuma kārtā – arī vēlāk.

Izmantojamo šķirņu izvēli plūmju atlasei nosaka attiecīgā gada laikapstākļi.

Plūmju dārzi aizņem apmēram 25 % augļkopībai atvēlētās zemes, to kopējā platība Ardžešā (Argeș) ir apmēram 17 000 hektāru.

Vietējo iedzīvotāju zināšanas par plūmju atlasi, karsēšanas un nogatavināšanas nosacījumu ievērošanu, kā arī produkta kontroli pēc garšas ir veicinājušas ievārījuma ražošanas metodes saglabāšanu un uzlabošanu ģeogrāfiskajā apgabalā.

Produkta specifika:

“Magiun de prune Topoloveni” ir stingras konsistences produkts, ko iegūst no pilnībā gatavām, rūpīgi atlasītām plūmēm, kuras karsē īpašos katlos (ar divkāršām sieniņām), nepakļaujot tās tiešai uguns iedarbībai un visu laiku jaucot to masu ar maisītājiem. Tā kā no maisījuma iztvaikojis ūdens, “Magiun de prune Topoloveni” satur daudz šķīstošu un nešķīstošu pārtikas šķiedrvielu (34,2 %), tam nepievieno ne cukuru, ne arī kādus citus saldinātājus vai aromatizētājus, tam ir plūmju garša un smarža.

Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

“Magiun de prune Topoloveni” saikni ar ražošanas apgabalu veido tā reputācija, kuras pamatā ir ilgstošas īpašas ražošanas tradīcijas un izcilas veselībai labvēlīgas īpašības, kas tiek nodrošinātas, pateicoties vietējām zināšanām un vietējās metodes izmantošanai.

Saskaņā ar izstrādāto vietējo ražošanas metodi pārstrādā noteiktu šķirņu plūmes, ievietojot tās ar visu miziņu atvērtos katlos ar divkāršām sieniņām un pastāvīgi maisot izspaidas, līdz pēc ilgstoša laikposma iegūst ievārījumu, kuram nepievieno ne cukuru, ne arī kādus citus konservantus.

Vietējo iedzīvotāju zināšanas un pieredze atšķiras no citu Rumānijas un blakus esošo reģionu iedzīvotāju zināšanām, jo karsēšanu un iebiezināšanu šeit veic atvērtos katlos ar divkāršām sieniņām, nevis vakuumā.

Vietējā ievārījuma izgatavošanas metode laika gaitā tika nodota no paaudzes paaudzē; produkta reputācija ir zināma visā noteiktajā ģeogrāfiskajā apgabalā un valstī.

Etnogrāfiskajos dokumentos minētais ievārījums aprakstīts kā svarīgs produkts lielākajai Topoloveni apgabala iedzīvotāju daļai, jo tas bijis viņu ienākumu avots. Topoloveni gadatirgus, kas ir svarīgākais tirdzniecības pasākums apgabalā, ir zināms visā dienvidu Piekarpatu reģionā ar plūmju produktu, jo īpaši ievārījuma, tirdzniecību.

“Magiun de prune Topoloveni” kvalitātes un īpašību iegūšanu garantē ūdens iztvaikošana no augļiem karsēšanas laikā, plūmju masas iebiezināšana kontrolētā temperatūrā un viendabīgums, kuru nodrošina, pastāvīgi apmaisot produktu ar maisītājiem. Šādi apstrādes posmi (paņēmieni) nav nevienā citā reģionā.

“Magiun de prune Topoloveni” reputācija ir saistīta ar senu ievārījuma ražošanas tradīciju Topoloveni. Saskaņā ar vietējos arhīvos pieejamām ziņām ievārījuma ražošanas tradīcija šajā apgabalā aizsākusies 1914. gadā, kad vietējā ģimene (Maximilian Popovici ģimene) izveidoja pirmo ievārījuma ražotni.

1941. gadā ražotni pārņēma Lauksaimniecības ministrija, kas piešķīra tai Topoloveni kooperatīva (Cooperativa din Topoloveni) nosaukumu un palielināja plūmju ievārījuma ražošanas jaudu. 1972. gadā atkal tika mainīts ražotnes nosaukums, pārdēvējot to par Pitešti (Pitești) dārzeņu un augļu uzņēmumu (Intreprinderea de legume și fructe Pitești). Pēc tam ražotni 1981. gadā ieguva vietējā pašvaldība, kas tai piešķīra Topoloveni dārzeņu un augļu ražošanas un pārstrādes uzņēmuma (Intreprinderea de prelucrarea și industrializarea legumelor si fructelor Topoloveni) nosaukumu. 2001. gadā to iegādājās SC Sonimpex Serv Com SRL. Uzņēmums šobrīd ražo apmēram 200 tonnas “Magiun de prune Topoloveni” gadā.

“Magiun de prune Topoloveni” reputāciju apliecina preses raksti un publikācijas (specializētos izdevumos) vietējā un valsts presē (Jurnalul Național, Adevărul, the Money Channel, Gândul, Capital), kurā bieži publicē informāciju par šo produktu, kā arī balvas, kuras iegūtas, kopš 2002. gada piedaloties dažādās izstādēs, jo īpaši Rumānijas Vispārējās rūpniecības savienības (Uniunea Generală a Industriașilor din Romănia) rīkotajā nacionālajā konservētu produktu izstādē (“Magiun” ieguva izcilības balvu – “Marca de Aur”). “Magiun de prune Topoloveni” 2010. gadā ir piešķirta arī ITQI (International Taste & Quality Institute) balva.

No 2008. gada līdz 2010. gadam vietējos un valsts plašsaziņas līdzekļos tika piedāvāti raidījumi par dažādiem tematiem, kuros popularizēja “Magiun de prune Topoloveni” īpašības. Produkta popularizēšanas turpināšana, realizējot to tādos pasākumos kā Topoloveni gadatirgus, veicina arī “Magiun de prune Topoloveni” autentiskuma saglabāšanu.

Vietējās pārtikas specifiskums, kas saistīts ar tradicionālo ievārījuma patēriņu, tika arī izcelts, iepazīstinot ar produktu (piedāvājot degustācijai) valsts un starptautiskās izstādēs un gadatirgos (Semaine verte un Fruit Logistica Berlīnē, Alimentaria Barselonā).

Atsauce uz specifikācijas publikāciju

(šīs regulas 6. panta 1. punkta otrā daļa)

Tīmekļa vietne: http://www.madr.ro/industrie-alimentara/sisteme-de-calitate-europene-si-indicatii-geografice/produse-agricole-si-alimentare/caiete-de-sarcini-2016.html.

(1) OV L 179, 19.6.2014., 17. lpp.

(2) OV L 343, 14.12.2012., 1. lpp.

(3) OV L 139, 30.4.2004., 1. lpp.